Dermed vinder Danmark sin EM-kvalifikationsgruppe og er klar til hovedrunden, hvor Litauen, Belgien og Tjekkiet venter. Herfra kvalificerer tre af fire nationer sig til EM-slutrunden, hvor et dansk herrelandshold aldrig før har været repræsenteret.

- Det er historisk og noget af det, vi har kæmpet for i to år. Det er en rigtig, rigtig stor ting for dansk basketball. Jeg er stolt over mine holdkammerater, sagde Iffe Lundberg til DR Sporten efter sit kampafgørende skud.

Danmark var undervejs bagud med 16 point, men fik med et stærkt kollektivt comeback ædt sig tilbage. Helt dertil, hvor Iffe Lundberg kunne gøre det, han gør hver eneste dag. Levere blafrende net bag trepointslinjen.

- Jeg ville bare gerne have, at vi fik det sidste skud, så de ikke fik en god afslutning i den anden ende. Jeg har utrolig meget selvtillid, jeg træner de her skud hver dag, så det var bare, at stole på det, sagde Iffe Lundberg.

Det er derfor, vi spiller

Hviderusserne havde som sagt danskerne helt nede i sækken. Midtvejs i anden periode bragte de sig foran 25-9, men danskerne slog aldrig op i banen og kæmpede med alle ressourcer på hjemmebanen i Ballerup.

- For at være ærlig, kan jeg ikke huske særlig meget af afslutningen. Jeg prøvede bare på ikke at få krampe, sagde Kevin Larsen.

- Det er stort for Danmark. Lige nu er jeg rigtig træt, og jeg skal måske hjem og have en kold drink. Og så kan jeg tænke videre på det, men det er stort for dansk basketball, sagde Larsen.

Den neglebidende afslutning gjorde, at man nåede hele turen rundt i den emotionelle rutchebane, fortalte Jonathan Gilling.

- Det var vanvittigt. Det var helt fantastisk. Man var gennem hele følelsesregistret. Vi var nede og tænkte 'åh nej, hvad gør vi galt'. Så kom vi tilbage, satte en tre’er, jamen det er det fedeste. Det er derfor, vi spiller, sagde Gilling, som ikke var i tvivl, da Iffe Lundberg lagde an til at afgøre kampen.

- Den sidder der. Den sidder der. Det var det eneste, jeg tænkte.